**בעלי חיים בעונת הסתיו**

**⏴ במבט חדש לכיתה א**

**היקף יחידת הלימוד:** 2 -3 שיעורים

**עמודים :**54 - 62

**מטרות**

* התלמידים יתארו את השפעת מזג האוויר בסתיו על התנהגות בעלי חיים.
* התלמידים יתארו מהי נדידת ציפורים
* התלמידים יסבירו מדוע ציפורים נודדות בסתיו.
* התלמידים יזהו את חלקי גופו של השבלול ויתארו את התנהגותו (תזונה ותנועה).

**מהלך השיעור**

| **מרכיבי מעגל הלמידה** | **פעילויות** |
| --- | --- |
| **פתיחה** | * מעיינים בתמונות, עמודים 35-34. * עורכים דיון במליאה להעלאת ידע קודם: * אילו בעלי חיים פעילים בסתיו? * מהי הפעילות שהם עושים? * ממשיכים את השיעור בשיחה על מסעות: * מי יצא/ה פעם למסע? לאן? * איך הרגיש/ה? מה חשב/ה? * האם היה/הייתה רוצה לצאת שוב למסע? * במה כרוכה יציאה למסע? * צופים בסרטון על ציפורים נודדות ב"[אגמון החולה](http://www.youtube.com/watch?v=wHTNp3pTxlY&NR=1)" ושואלים: * איזו תופעה מתוארת בסרטון? * אילו ציפורים נודדות לישראל לפי הסרטון? לבקש לפחות שתי דוגמאות. * באילו עונות בשנה נודדות הציפורים? * מדוע ציפורים אלה מגיעות לישראל? * מה אתם יודעים עוד על נדידת ציפורים?   התבוננות בהתנהגותם של בעלי חיים מלמדת גם היא על בוא הסתיו. בחלק זה נעסוק בשתי תופעות מרכזיות: נדידת הציפורים והתעוררות השבלולים. |
| **התנסות** | * מבצעים את המשימה **המסע של חסידה**, עמודים 54 - 55.   במשימה התלמידים מוזמנים לבחון את התופעה מנקודות המבט של החסידה ולחוש אמפתיה לנקודת מבט זו. נוסף על כך, הם מתבקשים לצייר סוף לסיפור כיד הדמיון הטובה עליהם. זו הזדמנות לחשוף מהן תפיסותיהם של התלמידים בנושא זה. בשער האביב נשוב ונפגוש את חסידה, ותוך כדי כך גם יומחש מושג המחזוריות שכרוך במעבר בין עונות השנה.   * מבצעים את המשימה **שני עגורים**, עמוד 56.   במסגרת השיח שמקיימים התלמידים הם יוכלו לבחון את תופעת הנדידה מנקודת המבט של העגורים, על יתרונותיה ועל חסרונותיה של היציאה למסע. זו הזדמנות לגלות את תפיסותיהם המוקדמות על מסעות, על מעברים, על נדידת ציפורים. |
| **המשגה** | * צופים בסרטון [אגמון החולה](http://www.youtube.com/watch?v=vm61VZF7zes&feature=related) או [הפלמינגו הוורוד באילת](http://www.youtube.com/watch?NR=1&v=bgIGSGU-3fY) ועורכים דיון : * מה הרגשתם בעקבות הצפייה בסרטון? * אילו מראות ראיתם בסרטון? * אילו ציפורים נודדות לישראל בעונת הסתיו? * מדוע ציפורים אלה נודדות ומגיעות לישראל? * אילו שאלות נוספות תרצו לשאול בעקבות הצפייה בסרטון? * קוראים את קטע מידע **ציפורים נודדות** עמודים 57 - 58.   קטע המידע נועד לסכם את הלמידה בנושא ולהרחיב את התובנות בעזרת מענה על השאלות הבאות: מדוע ציפורים נודדות? אילו ציפורים נודדות? היכן הן חונות בישראל? מה הן אוכלות? האם כולן ממשיכות לנדוד? מומלץ לקרוא בקול את קטע המידע בכיתה. השאלות הנלוות לקטע נועדו לסייע לתלמידים בתיווך הקריאה וההבנה של הרעיונות המרכזיים שבטקסט. |
| **פתיחה** | * קוראים את קטע המידע **השבלולים מתעוררים** עמוד 59. אפשר לחקור גם (או במקום) שלשולים, נמלים . כולם בעלי חיים פעילים בעונה זו. * בשיעור זה מוצע להיעזר בדגם ההוראה **למידה באמצעות תצפית- חוקרים את החילזון** הנמצא באתר מטר במדור פדגוגיה חדשנית בתת המדור למידה התנסותית. |
| **התנסות** | * מבצעים את המשימה **השבלול** עמודים 60- 61.   במשימה התלמידים מתבקשים לחקור את השבלול מהיבטים שונים: מבנה גופו, תנועתו ומזונו. בחלק הראשון התלמידים מוזמנים להתבונן בשבלול, למשש אותו ולהשוות את המידע שחושיהם קלטו עם התרשים המופיע ביחידת הלימוד ובכך ללמוד על חלקי גופו: קונכייה, ראש, גוף, רגל, מחושים.  בחלק השני התלמידים מתבקשים להתבונן בתנועתו של השבלול, להבחין בריר היוצא מגופו, ולהמחיש את הבנתם בעזרת חיקוי תנועתו. בחלק השלישי התלמידים מתבוננים ועוקבים אחר העדפותיו של השבלול לגבי מזונו.  מוצע להשתמש במשימה זו להבניית משמעות למושג השערה. כך, למשל, בעת איסוף הנתונים אפשר לשאול: מה אתם משערים תפקידו של הריר? ובכך להתחיל ולהשתמש במושג מדעי שיחזור בשערים הבאים: "לשער". לשער משמעותו לחשוב ולהביע דעה בעקבות מה שיודעים, והוא מסגרת חשיבה בסיסית בתהליכי חקר מדעי. אפשר לבקש את השערותיהם גם לגבי החלק השלישי של המשימה: מה לדעתכם השבלול אוהב לאכול? אפשר לעודד את התלמידים להבחין אם ההשערות שלהם התגלו כנכונות או לא, ולציין ש"ככה זה במדע" - לפעמים ההשערות נכונות ולפעמים לא. גם עניין זה הוא מוטיב החוזר לאורך כל הלמידה.  לסיכום המשימה חשוב לשאול את התלמידים שאלות כגון: מה למדנו בעקבות התצפית בשבלול? כיצד בדקנו את ההשערות שלנו? וכדומה. שאלות מעין אלה עתידות לפתח אצל התלמידים את יכולת החשיבה המטה-קוגניטיבית (חשיבה על חשיבה) ובהמשך את שפת החשיבה של החקר המדעי.   * קוראים את קטע המידע על **החלד** בתבנית **היודעים אתם ש**... בעמוד 62. |
| **המשגה** | * לסיכום קוראים את קטע המידע המסכם במסגרת חומה בעמוד 62. |
| **יישום** | * מבצעים את הפעילות [איך יודעים שסתיו?](http://ofek.cet.ac.il/ab/science/kesem/Game.aspx?game=automn) באתר "אופק למדע וטכנולוגיה". * מבצעים את המשימה **בעלי חיים בעונת הסתיו** בתבנית **במבט חוזר**, עמודים 69-68. * כותבים שיר/ סיפור /קומיקס על בעלי חיים בסתיו. |
| **סיכום ורפלקציה** | * הסבירו מדוע ציפורים נודדות בסתיו? * הסבירו מדוע שבלולים מתעוררים בסתיו? * מה למדתי בשיעור? * מה השיעור חידש לי? * כיצד למדנו ומה אהבתי בשיעור? |